Paartjie wat deur 8 mans vermoor is: Name bekend gemaakDie polisie het pas die name van ‘n Johannesburgse paartjie, wie Woensdag deur ŉ groep van agt mans vermoor is, aan Maroela Media bekend gemaak. Die paartjie se 19-jarige seun is Woensdag wees gelaat ná die groep mans by hul huis in Honeydew, Johannesburg, toegeslaan en Mguni en Elizabeth Josham doodgeskiet het. Die mans het omstreeks 20:45 die huis binnegegaan met doel om te roof. Elizabeth is op die toneel dood. Mguni is op pad hospitaal toe dood. Die mans het juwele en ŉ onbekende bedrag geld gesteel. “Die seun bly nog in die huis aan en word deur sy niggie bygestaan,” het konstabel Vincent Mashiteng, ŉ polisiewoordvoerder, gesê. Hy het gesê na wat verneem word, is die agt voortvlugtendes Suid-Afrikaanse burgers omdat hulle tydens die voorval vlot Zulu gepraat het. Nog niemand is in verband met die moorde in hegtenis geneem nie.